ঢাকার নবাবগঞ্জের একটি ডোবা থেকে দিনেশ মন্ডল (৮৭) নামে এক বৃদ্ধের মরদেহ উদ্ধার করেছে থানা পুলিশ। শনিবার বেলা ১২টার দিকে উপজেলা শোল্লা ইউনিয়নের হায়াতকান্দার একটি ডোবা থেকে তার মরদেহ উদ্ধার করা হয়। সে উপজেলার শোল্লা ইউনিয়নের দক্ষিণ শোল্লা গ্রামের মৃত রাজকুমার মন্ডলের ছেলে। মৃত দিনেশের ছেলে গোবিন চাঁন মন্ডল জানান, বৃদ্ধ দিনেশ মন্ডল চোখে কম দেখতেন, কানেও কম শুনতেন। শুক্রবার দুপুর সাড়ে ১২টায় মেয়ের বাড়ি হায়াতকান্দা যাওয়ার উদ্দেশ্যে বের হন দিনেশ। বিকালেও মেয়ের বাসায় পৌছায়নি। পরে সন্ধ্যা থেকে গভীর রাত পর্যন্ত পরিবারের লোকজন খোঁজ করেও সন্ধান পায়নি। শনিবার সকালে মাইকিংয়ের প্রস্তুতি নিচ্ছিলেন। এসময় জানতে পারেন হায়াতকান্দা লালু মুন্সির বাড়ির পাশ্ববর্তী একটি ডোবায় তার বাবার মরদেহ ভাসছে। খবর পেয়ে নবাবগঞ্জ থানা পুলিশের সহায়তায় লাশ উদ্ধার করা হয়। নবাবগঞ্জ থানার ওসি মোস্তফা কামাল ঘটনার সত্যতা নিশ্চিত করে বলেন, এলাকাবাসীর কাছ থেকে সংবাদ পেয়ে লাশ উদ্ধার করা হয়েছে। এব্যাপারে থানায় একটি অপমৃত্যুর মামলা দায়ের হয়েছে। লাশ ময়নাতদন্তের জন্য স্যার সলিমুল্লাহ মেডিকেল কলেজ হাসপাতাল মর্গে পাঠানো হয়েছে।